Ap kritiserer Høyres overnattingsforbud. Sto selv bak forslaget om forbud.
Arbeiderpartiet ville aldri gjort som Høyre og foreslå forbud mot overnatting på gaten, sier Rune Bakervik (Ap). Men da de hadde makten, både foreslo og vedtok de tilsvarende forbud. Det siste forslaget for nye politivedtekter i Bergen har satt fyr på bergenspolitikken. Her foreslås det nemlig at overnatting på offentlige steder skal være forbudt. Aps Rune Bakervik mener dette viser «den hjerterå siden ved Høyres politikk». – De har lagt ned akuttovernattingen for fattige tilreisende og nå vil de gjøre det forbudt å sove på gater, torg og parker. Jeg har nesten ikke ord for hvor nedrig jeg synes dette er, sa han til BA i forrige uke. – Dette er helt forkastelig i landets første menneskerettighetsby, gjentok han i debatt med sosialbyråd Charlotte Spurkeland (H) på NRK. Men forslaget om å forby overnatting på offentlige plasser og i parker er ikke nytt. Det ble foreslått av det forrige byrådet, ledet av Ap, og vedtatt med stemmene fra Ap-politikerne i bystyret. Gamle vedtekter Politivedtektene setter grenser for hvordan innbyggerne kan oppføre seg i det offentlige rom. Det handler om alt fra måking til spytting eller støying. Dagens vedtekter stammer fra 1999, noe som var bakgrunnen for at Ap-byrådet i 2019 så behov for å friske dem opp. Fagfolkene fikk spesielt beskjed om å oppdatere campingreglene i det offentlige rom. Da daværende byråd Anna Elisa Tryti (Ap) sendte de nye reglene ut på høring, var dette strammet inn. Der presiserte hun og byrådet at andre former for overnatting på offentlig sted også ville være forbudt. Det begrunnet hun slik: «En slik bestemmelse vil blant annet forebygge brannfare, gi forsvarlig ivaretakelse av renovasjon og hygieniske forhold mv.» De nye politivedtektene ble vedtatt enstemmig av bystyret i juni 2019. Også da var Rune Bakervik (Ap) gruppeleder for Ap. Fikk nei fra politiet Men endringsforslaget ble ikke godkjent av Politidirektoratet på grunn av formalfeil, noe som førte til at det neste Ap-ledede byrådet sendte et nytt forslag for politivedtekter ut på høring i 2022. Også her ble det lagt frem forbud om overnatting på offentlig sted.  Det er dette forslaget som nå skal vedtas av bystyret. Overfor BT påpeker Rune Bakervik at han var ordfører da forslaget ble sendt ut på høring i 2022 «og hadde ikke noe med saken å gjøre». Han sier det er vanlig å sende fagfolkenes forslag på høring. – Den politiske diskusjonen tar man i ettertid, når byrådet skal foreslå for bystyret å fatte et vedtak. Et byråd ledet av ham ville ikke fulgt opp forslaget om å gjøre det forbudt å sove på gaten, mener Bakervik: – Da Høyre fikk saken til politisk behandling, kunne de gjort som vi ville gjort, sløyfet forbudet mot overnatting. Mener totalen blir feil Konfrontert med at han selv stemte for overnattingsforbudet i bystyret i 2019, etter at Ap-byrådet hadde lagt frem forslaget, svarer Bakervik at det ikke var oppmerksomhet om overnatting da: – Den gang var det tidfesting av nattero diskusjonen dreide seg rundt, dersom jeg husker rett. Bakervik viser også til at det den gangen fantes et overnattingstilbud for fattige, tilreisende EØS-borgere. Ap-toppen sier den krasse kritikken hans mot Høyre i denne saken er nødvendig.  Han mener overnattingsforbudet må sees i sammenheng med at helsehjelpen til papirløse er fjernet, i tillegg til at akuttovernattingen for fattige tilreisende er lagt ned. – Det er dette jeg reagerer så sterkt på, sier Bakervik og viser til byrådsplattformen hvor det står at byrådet skal «arbeide for å lokalt forhindre tilreisende tigging». – Høyre driver en systematisk forverring av situasjonen for dem som trenger hjelp og støtte aller mest, og det er trist å se på. Avviser kritikken Han håper flertallet av bystyret vil fjerne overnattingsforbudet når politivedtektene skal vedtas. Sosialbyråd Charlotte Spurkeland (H) svarer verken ja eller nei da BT spør om det er aktuelt å fjerne ordet «overnatting» fra forslaget de har sendt ut. Hun viser til at dette forslaget kommer fra fagfolkene i bymiljøetaten.  Byråden sier de har snakket med politiet, som mener det ikke er forholdsmessig å slå fast at vanskeligstilte personer ikke skal kunne sove ute en natt på grunn av disse vedtektene. – Det er ikke det som er formålet med denne bestemmelsen, sier Spurkeland. Det samme sier avdelingsleder Tord Honne Holgernes i bymiljøetaten som utarbeidet forslagene. – Fra bymiljøetatens side har det aldri vært en del av vurderingen at dette forbudet skal ramme bostedsløse. At Bakervik mener Høyre bedriver «hjerterå politikk», mener Spurkeland faller på sin egen urimelighet. – Jeg tror ikke han ville sagt det samme til sine egne partifeller her i Bergen. Han har ikke sagt det til sine egne partifeller i Oslo, som har hatt denne bestemmelsen i ti år.
Det er foreslått nye politivedtekter i Bergen. De innebærer blant annet et forbud mot å sove ute på offentlige steder.  Rune Bakervik fra Arbeiderpartiet (Ap) kritiserer forslaget og kaller det «hjerterått».  Imidlertid ble det samme forslaget fremmet og vedtatt av det forrige byrådet, som var ledet av Ap.  Forslaget ble ikke godkjent av Politidirektoratet på grunn av formalfeil. Et nytt forslag ble sendt ut på høring i 2022.  Nå skal politivedtektene vedtas av bystyret, der Bakervik argumenterer for at overnattingsforbudet bør bort.